b'\n_START_ARTICLE_\nSebastijan \xc5\xbdepi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nSebastijan (Bo\xc5\xa1tjan) \xc5\xbdepi\xc4\x8d, \xc5\xa1olnik in jezikoslovec, se je rodil v kme\xc4\x8dki dru\xc5\xbeini Antonu in Tereziji \xc5\xbdepi\xc4\x8d. Po ljudski \xc5\xa1oli v Kri\xc5\xbeah je obiskoval gimnazijo v Ljubljani (1844-1851) in se vzdr\xc5\xbeeval s prilo\xc5\xbenostnimi zaslu\xc5\xbeki. Nato je na Dunaju \xc5\xa1tudiral klasi\xc4\x8dno in slovansko filologijo (1851-1854), ob skromni \xc5\xa1tipendiji si je pomagal z in\xc5\xa1trukcijami, kot odli\xc4\x8den \xc5\xa1tudent pa je \xc5\xbee v 3. letniku supliral (1853/1854) na dunajski akademski gimnaziji. Izpit za gimnazijskega profesorja iz latin\xc5\xa1\xc4\x8dine, slovanskih jezikov in sloven\xc5\xa1\xc4\x8dine za vse gimnazijske razrede je opravil 1855. Slu\xc5\xbeboval je na gimnazijah v Vara\xc5\xbedinu (1854-1871), v Novem mestu (1871\xe2\x80\x9373) in v Zagrebu (1873-1883). \xc5\xbde od \xc5\xa1tudentskih let je prijateljeval z J. Trdino, zlasti pa z M. Valjavcem, kateremu je pomagal nabirati ljudske pripovedke v okolici Vara\xc5\xbedina (1858), sam pa je zapisoval slovenske ljudske pesmi. _NEWLINE_Za Mohorjevo dru\xc5\xbebo je prevedel eno njenih prvih knjig Slovenski Goffine ali Razlaganje cerkvenega leta (Celovec, 1853). V sloven\xc5\xa1\xc4\x8dino je prevedel tudi nekaj veseloiger iz nem\xc5\xa1\xc4\x8dine in \xc4\x8de\xc5\xa1\xc4\x8dine. V Sloveniji in na Hrva\xc5\xa1kem je objavljal kraj\xc5\xa1e jezikoslovne in pravopisne prispevke. Za HAZU je prirejal besedila starej\xc5\xa1ih hrva\xc5\xa1kih knji\xc5\xbeevnikov. V o\xc5\xbeji domovini je objavil u\xc4\x8dbenika za latin\xc5\xa1\xc4\x8dino (1875) ter latinsko-nem\xc5\xa1ko-slovenski in slovensko-latinski slovar (1875), v hrv\xc5\xa1\xc4\x8dini pa priro\xc4\x8dni latinsko-hrva\xc5\xa1ki slovar (1881). Pomemben pa je tudi njegov dele\xc5\xbe pri velikem Latinsko-hrvatskem rje\xc4\x8dniku za \xc5\xa1kole M. Divkovi\xc4\x87a (1881), za katerega je v celoti obdelal \xc4\x8drke C-H.'